पड़ोसी के घर संदूक में बंद मिली; शरीर से बह रहा था खून, छिड़का था मिट्‌टी तेल
Faridabad (Haryana) Crime News; अनंगपुर डेरी इलाके में लापता परिवार की लापता 9 साल की बेटी पड़ोसी के घर में संदूक से बरामद हुई।
हरियाणा के फरीदाबाद के अनंगपुर डेरी इलाके में 9 साल की बच्ची की बड़ी ही बर्बरता से हत्या की गई। बच्ची कल शाम से लापता थी। बाद में पड़ोसी के घर में संदूक से वह बेसुध हालत में बरामद हुई। बच्ची के शरीर खून बह रहा था। उस पर मिट्‌टी का तेल भी छिड़का हुआ था। बच्ची की दिल्ली के सफदरजंग अस्पताल में बुधवार को मौत हो गई। बच्ची के साथ कहीं रेप ताे नहीं हुआ, इसकी पुष्टि पोस्टमॉर्टम रिपोर्ट होगी। पुलिस जांच कर रही है।
बता दें कि अनंगपुर डेरी इलाके में रहने वाले एक परिवार की 9 साल की इकलौती बेटी मंगलवार शाम को संदिग्ध हालात में गायब हो गई थी। उसके माता-पिता ने इधर-उधर उसे तलाश किया, लेकिन बच्ची का कहीं कोई पता नहीं चला। इसके बाद बच्ची के पिता को पड़ोसी किराएदार बिजेंद्र उर्फ कल्लू, जोकि मूल रूप से कोलकाता का रहने वाला है, पर शक हुआ। उसके कमरे का दरवाजा बंद था।
परिजनों ने कमरे का दरवाजा खुलवा कर छानबीन की तो उनकी 9 साल की मासूम बच्ची उसी कमरे में लहूलुहान हालत में बैड के अन्दर रखे एक संदूक में बंद मिली। उसके शरीर पर मिट्टी का तेल छिड़का हुआ था। बच्ची के शरीर से खून बह रहा था बच्ची को इस हालत में देखकर पिता के पैरों तले जमीन खिसक गई। बच्ची को फरीदाबाद के सिविल अस्पताल में इलाज के लिए पहुंचे। डॉक्टरों ने बच्ची की गंभीर हालत को देखते हुए उसे दिल्ली सफदरजंग अस्पताल रेफर किया।
सूचना मिलने के बाद घटनास्थल पर पहुंची डायल 112 की टीम ने कमरे में रह रहे सुधीर उर्फ कल्लू के भाई मुन्ना को हिरासत में ले लिया है, लेकिन सुधीर उर्फ कल्लू मौके पर नहीं मिला। बता दें कि जिस तरह बच्ची मिली और उसकी हालत देखकर उसके साथ रेप की आशंका जताई जा रही है। पुलिस पूरे मामले की जांच में जुट गई है। हालांकि बच्ची की मेडिकल रिपोर्ट आने के बाद भी स्पष्ट हो पाएगा की उसके साथ रेप हुआ है या नहीं।
इस बीच पुलिस के प्रवक्ता ने जानकारी देते हुए बताया कि बच्ची की सफदरजंग अस्पताल में इलाज के दौरान आज बुधवार दोपहर मौत हो गई। फिलहाल पुलिस आरोपी की तलाश में जुटी है, जिसे जल्द गिरफ्तार कर लिया जाएगा। पुलिस ने पड़ोसी के भाई को हिरासत में लिया है।